Il-Kummissjoni Ewropea żborżat EUR 14-il biljun lil disa' pajjiżi tal-UE fit-tieni pagament tal-appoġġ finanzjarju lill-Istati Membri taħt l-istrument SURE. Bħala parti mill-operazzjonijiet tal-lum, il-Kroazja rċeviet EUR 510 miljun, Ċipru EUR 250 miljun, il-Greċja EUR 2 biljun, l-Italja EUR 6,5 biljun addizzjonali, il-Latvja EUR 120 miljun, il-Litwanja EUR 300 miljun, Malta EUR 120 miljun, is-Slovenja EUR 200 miljun u Spanja EUR 4 biljun addizzjonali. Dan l-appoġġ, fil-forma ta' self mogħti b'termini favorevoli, se jgħin lil dawn l-Istati Membri biex jindirizzaw żidiet f'daqqa fin-nefqa pubblika biex jiġu ppreservati l-impjiegi. B'mod speċifiku, is-self se jgħin li jiġu koperti l-ispejjeż direttament relatati mal-finanzjament ta' skemi nazzjonali ta' xogħol b'ħinijiet iqsar, u miżuri simili oħra li jkunu stabbilew bħala reazzjoni għall-pandemija tal-coronavirus, inkluż għal dawk li jaħdmu għal rashom. Fl-aħħar ta' Ottubru, l-Italja, Spanja u l-Polonja diġà rċevew total ta' EUR 17-il biljun taħt l-istrument SURE tal-UE. Ladarba jitlestew l-iżborżi kollha ta' SURE lid-disa' pajjiżi li qed jirċievu appoġġ finanzjarju llum, il-Kroazja se tirċievi EUR 1 biljun, Ċipru EUR 479 miljun, il-Greċja EUR 2,7 biljun, l-Italja EUR 27,4 biljun, il-Latvja EUR 192 miljun, il-Litwanja EUR 602 miljun, Malta EUR 244 miljun, is-Slovenja EUR 1,1 biljun u Spanja EUR 21,3 biljun. L-iżborż tal-lum isegwi t-tieni ħruġ ta' bond soċjali taħt l-istrument SURE tal-UE, ikkaratterizzat minn interess qawwi ħafna mill-investituri. L-istrument SURE jista' jipprovdi sa EUR 100 biljun f'appoġġ finanzjarju lill-Istati Membri kollha. S'issa l-Kummissjoni pproponiet li tagħmel disponibbli EUR 90,3 biljun f'appoġġ finanzjarju għal 18-il Stat Membru. L-iżborżi li jmiss se jsiru matul ix-xhur li ġejjin, wara l-ħruġ rispettiv ta' bonds. Il-Membri tal-Kulleġġ qalu: Il-President tal-Kummissjoni Ewropea Ursula von der Leyen qalet: “It-tieni mewġa qed tolqot lill-Ewropa bil-kbir. L-UE qiegħda hawn biex tagħti l-appoġġ tagħha. Irridu nipproteġu lin-nies minn dan il-virus u rridu nipproteġu wkoll l-impjiegi tagħhom, peress li din il-kriżi taffettwa n-negozji wkoll. Ħafna impjiegi jistgħu jintilfu. Permezz ta' SURE, aħna nimmobilizzaw sa EUR 100 biljun f'self lill-pajjiżi tal-UE biex ngħinu niffinanzjaw skemi ta' xogħol b'ħinijiet iqsar. Dan it-tieni żborż ta' EUR 14-il biljun se jgħin lill-ħaddiema jkollhom dħul. Se jkun hemm aktar.” Il-Kummissarju Johannes Hahn, inkarigat mill-Baġit u l-Amministrazzjoni, qal: “It-tieni ħruġ SURE għal darba oħra kien suċċess kbir u ninsab kuntent li b'riżultat ta' dan iċ-ċittadini f'aktar Stati Membri tagħna qed jiksbu l-appoġġ tant meħtieġ fi żminijiet ta' kriżi.” il-Kummissarju għall-Ekonomija Paolo Gentiloni qal: “Wara t-tieni ħruġ ta' bonds soċjali SURE tal-ġimgħa li għaddiet, għal darba oħra sottoskritt b'mod massiv, illum qed inwasslu EUR 14-il biljun miġbura lil disa' pajjiżi tal-UE. F'dawn iż-żminijiet iebsin għal tant ħaddiema u kumpaniji Ewropej, jiena kburi li l-Kummissjoni qed tgħin biex tagħti tama u appoġġ.” Sfond Fl-10 ta' Novembru, il-Kummissjoni Ewropea ħarġet bonds soċjali għat-tieni darba taħt l-istrument SURE tal-UE, għal valur totali ta' EUR 14-il biljun. Il-ħruġ kien jikkonsisti f'żewġ bonds, b'EUR 8 biljun li għandhom jitħallsu lura f'Novembru 2025 u EUR 6 biljun għandhom jitħallsu lura f'Novembru 2050. Il-ħruġ irċieva rispons kbir ħafna fis-swieq kapitali u l-bonds kienu 13 u 11,5 darba sottoskritti żżejjed, rispettivament għas-segment ta' ħames snin u 30 sena, li rriżulta f'termini ta' pprezzar favorevoli għaż-żewġ bonds. It-termini li fuqhom il-Kummissjoni tissellef jiġu mgħoddija direttament lill-Istati Membri benefiċjarji. Il-bonds maħruġa mill-UE taħt SURE jibbenefikaw minn tikketta tal-bonds soċjali. Dan jagħti fiduċja lill-investituri li l-fondi mobilizzati se jservu objettiv verament soċjali. Għal aktar informazzjoni Ir-Regolament SURE Skeda informattiva: SURE - Appoġġ lill-Istati Membri biex jgħinhom jipproteġu n-nies fix-xogħol u l-impjiegi - SURE Mistoqsijiet u tweġibiet: Il-Kummissjoni tipproponi l-istrument SURE Rispons għall-Coronavirus Qafas għall-Bonds Soċjali Sit web tal-istrument SURE Sit web tal-UE bħala l-entità li qed tissellef